ORDE do 13 de febreiro de 2008 sobre a aprobación definitiva do proxecto de modificación puntual número 3 das normas subsidiarias de planeamento do concello de Campo Lameiro (Pontevedra).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 24/03/2008

O Concello de Campo Lameiro remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, coas modificacións derivadas da Lei 15/2004, do 29 de decembro.
I. Antecedentes.
1. O Concello de Campo Lameiro dispón na actualidade de NSP aprobadas o 10 de xullo de 1996.
2. Nun principio, este concello remitiulle a esta consellería un proxecto para a alteración das determinacións das NNSS (expediente PO-05018), que comprendía as seguintes modificacións:
-Modificación 1: a recualificación dunha zona verde contigua ao edificio consistorial para a ampliación deste, con anexión dunha parte destinada a espazos públicos e viarios.
-Modificación 2: o cambio de cualificación duns ámbitos de solo urbano, de ordenanza 3 a ordenanza 2, con variación de aliñacións e trazado viario.
-Modificación 3: a ampliación, debida á modificación anterior, da zona de equipamentos e aparcadoiros á custa da zona verde ZV-7 e a recualificación de solo rústico contiguo con destino á zona verde suprimida.
-Modificación 4: a recualificación do solo rústico contiguo a dotacional deportivo para ampliación deste.
3. A modificación puntual foi aprobada inicialmente polo Pleno en sesión do 9 de xuño de 2005. Foi sometido a información pública mediante publicación de anuncios nos xornais Faro de Vigo e Diario de Pontevedra con data do 24 de agosto de 2005 e mediante publicación no DOG nº 146, do 1 de agosto.
4. Por orde desta consellería, do 2 de marzo de 2006, resolveuse non lle outorgar a aprobación definitiva ao devandito expediente co fin de que fosen introducidas as modificacións precisas para reparar as deficiencias recollidas na orde, co obxecto de que, tras seren aprobadas polo concello, fosen enviadas a este departamento para pronunciarse sobre a súa aprobación definitiva.
5. Tras iso, o Pleno do Concello acordou tratar de forma independente a modificación, formulando un proxecto de seu, que foi aprobado polo Pleno municipal en sesión plenaria do 6 de xullo de 2006.
6. O proxecto foi sometido a informe da Comisión Superior de Urbanismo de Galicia, por afectar zonas verdes cualificadas polo planeamento vixente (artigo 94.4º da LOUG). A Comisión Superior de Urbanismo de Galicia, na súa sesión do 26 de xaneiro de 2007, adoptou o seguinte acordo: «... para os efectos do disposto no artigo 94.4º da vixente Lei 9/2002, emitir informe favorable sobre o expediente de modificación puntual número 3 das normas subsidiarias de planeamento do Concello de Campo Lameiro (Pontevedra), Codeseda-A Chanciña, coa condición de que se redefina xeograficamente o ámbito da zona verde afectada co fin de compensar a superficie en que esta resulte efectivamente diminuída pola ampliación da vía na que basea a modificación».
7. Por Orde do 14 de febreiro de 2007, a conselleira de Política Territorial, Obras Públicas e Transportes resolveu non lle outorgar a aprobación definitiva á dita modificación puntual, sinalando unha serie de deficiencias para a súa emenda.
8. Informe municipal previo á aprobación provisional: técnico do 5 de novembro de 2007 e xurídico do 19 de novembro de 2007.
9. O Pleno, en sesión do 12 de decembro de 2007, aprobou provisionalmente a modificación puntual.
II. Consideracións e fundamentación.
II.1. Con data do 13 de febreiro de 2008, a Dirección Xeral de Urbanismo elevou un informe-proposta de resolución, no cal se expresa o seguinte:
-A devandita modificación nº 3 ten por obxecto a ampliación do largo (que pasa de 9 a 13 metros) da vía de 236,7 metros de lonxitude que, con trazado desde a estrada de Codeseda ata o lugar da Chanciña, une o núcleo urbano co centro de dotacións, campo de fútbol, centro de saúde, piscinas... co fin de poder construír beirarrúas e dotala dun carril de dobre dirección. Esta alteración proxéctase partindo da aliñación actual da zona verde e ampliándose cara ao sur do actual eixe da vía. Esta finalidade pódese considerar incluída entre as de interese público que expresa o artigo 94.1º da LOUG.
-A modificación exclúe a alteración da zona verde Z-8, producíndose a ampliación da vía cara ao sur, polo que cumpre coas condicións do informe da Comisión Superior de Urbanismo de Galicia, na súa sesión do 26-1-2007.
-Considéranse suficientemente emendadas as deficiencias postas de manifesto á orde da conselleira de Política Territorial, Obras Públicas e Transportes do 14-2-2007.
II.2. De conformidade co artigo 89 da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución:
Visto canto antecede,
RESOLVO:
Primeiro.-De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual nº 3 das NSP do Concello de Campo Lameiro.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar, no BOP, a normativa e ordenanzas da modificación aprobada definitivamente.
Cuarto.-Notifíqueselle esta orde ao concello e publíquese no Diario Oficial de Galicia.
Santiago de Compostela, 13 de febreiro de 2008.
María José Caride Estévez
Conselleira de Política Territorial, Obras Públicas
e Transportes